*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Ιουλίου 1987

με την οποία εγκρίνεται η χορήγηση ενισχύσεων από την Πορτογαλία στη βιομηχανία άνθρακα κατά το 1987

(Το κείμενο στην πορτογαλική γλώσσα είναι το μόνο αυθεντικό)

(87/453/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής, της 30ής Ιουνίου 1986, σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Η κυβέρνηση της Πορτογαλίας με επιστολή της 28ης Απριλίου 1987, γνωστοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τα χρηματοδοτικά μέτρα που προτίθεται να λάβει, άμεσα ή έμμεσα, για την ενίσχυση της τρέχουσας παραγωγής της βιομηχανίας άνθρακα κατά τη διάρκεια του 1987 και, σύμφωνα με την προαναφερθείσα απόφαση, ζήτησε την έγκριση της Επιτροπής για τα ακόλουθα μέτρα:

- ενίσχυση για την κάλυψη

ζημιών εκμετάλλευσης: 296,1 εκατομμύρια εσκούδα.

Η ενίσχυση αυτή προορίζεται να καλύψει ζημίες εκμετάλλευσης ύψους 296 100 εκατομμυρίων εσκούδων καθώς και τη διαφορά μεταξύ προβλεπόμενου μέσω κόστους και προβλεπόμενων μέσων εσόδων για κάθε παραγόμενο τόνο και, κατά συνέπεια, πληροί τις προϋποθέσεις του άρθρου 3 παράγραφος 1 της προαναφερθείσας απόφασης.

Η ενίσχυση για την κάλυψη των ζημιών εκμετάλλευσης θα επιτρέψει την αποφυγή του πρόωρου κλεισίματος ανθρακωρυχείων και θα συμβάλει κατ' αυτό τον τρόπο στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτη περίπτωση της εν λόγω απόφασης.

ΙΙ

Όσον αφορά το εάν η προβλεπόμενη ενίσχυση για την τρέχουσα παραγωγή συμβιβάζεται με την καλή λειτουργία της κοινής αγοράς, πρέπει να σημειωθεί ότι:

- δεν αναμένονται προβλήματα ανεφοδιασμού για το 1987,

- οι τιμές του πορτογαλικού άνθρακα δεν θα οδηγήσουν, καταρχήν, στη χορήγηση έμμεσων ενισχύσεων στους βιομηχανικούς καταναλωτές άνθρακα το 1987.

Κατά συνέπεια, η ενίσχυση για την τρέχουσα παραγωγή των πορτογαλικών ανθρακωρυχείων το 1987 συμβιβάζεται με την καλή λειτουργία της κοινής αγοράς.

ΙΙΙ

Η Επιτροπή πρέπει να εξασφαλίσει, σύμφωνα με το άρθρο 11 παράγραφος 2 της απόφασης, ότι οι άμεσες ενισχύσεις που εγκρίνονται για την τρέχουσα παραγωγή χρησιμοποιούνται αποκλειστικά για τους σκοπούς που εκτίθενται στα άρθρα 3 έως 6 της εν λόγω απόφασης. Για το λόγο αυτό, η Επιτροπή πρέπει να ενημερώνεται σχετικά με το ύψος και την κατανομή των ποσών που καταβάλλονται,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται η χορήγηση από την Πορτογαλία ενίσχυσης συνολικού ποσού 296 100 000 εσκούδων στην πορτογαλική βιομηχανία άνθρακα για την κάλυψη ζημιών εκμετάλλευσης, από την 1η Ιανουαρίου 1987 και για το ημερολογιακό έτος 1987.

Η πορτογαλική κυβέρνηση ανακοινώνει στην Επιτροπή:

- έως τις 30 Σεπτεμβρίου 1987, το ύψος στο οποίο αναμένεται να ανέλθει το καθοριζόμενο στην παρούσα απόφαση ποσό της ενίσχυσης, λαμβανομένης υπόψη της εξέλιξης των ενισχύσεων που θα έχουν χορηγηθεί κατά τη διάρκεια των εννέα πρώτων μηνών του 1987,

- έως τις 30 Ιουνίου 1988, το πραγματικό ποσό της ενίσχυσης που καταβλήθηκε το 1987.

Άρθρο 3

Η παρούσα απόφαση απευθύνεται στη Δημοκρατία της Πορτογαλίας.

Βρυξέλλες, 31 Ιουλίου 1987.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.